Post humillimam nostri recommendacionem perpetue in Christo salutem. Venerabiles patres, domini et preceptores nostri carissimi. Etsi vestrarum paternitatum singulares noticias non habeamus, animat tamen atque inducit nos professionis idemptitas et ministerij sacerdotalis conformitas, in quibus vnacum venerandis paternitatibus vestris Deo volente communicamus, quatenus in hiis, ad que ex nobismetipsis non sufficimus, ad vos humiliter recurramus. Hinc est, domini preclarissimj atque patres percelebres, quia de sacratissima constitucione, lege et consuetudine ecclesie vestre Nidrosiensis necnon certarum aliarum prouincie Noricane, quibus in obseruacione communis mense seu refectorij ceteris regnorum aquilonarium preeminent ecclesiis, plurima laude digna et summo honore prosequenda comperimus, que nos ad introduccionem huiusmodi sacre consuetudinis diucius animarunt, post longam igitur consultacionem cum nostro reuerendo pastore et mutuo desuper habita instinctu hautdubium spiritus sancti hiis iam currentibus temporibus nos ad id demum noueritis peruenisse, quatenus Deo propicio iuxta celebrem ritum ecclesie Nidrosiensis et nos mensam communem nobis nostrisque clericis deputemus. Eapropter, domini spectantissimj, quia vos vestrosque in Christo defunctos predecessores Deus per secula gloriosus a primordio tanto honore tantaque felicitate in hac re potissimum pre ceteris clarificare dignatus est, vestras dominaciones humillime depracamur, quatenus nobis primordialia fundamenta, leges, iura, consuetudines, libertates et munimenta vestri communis diuine contemplacione pietatis et humilimarum nostrarum precum intuitu per latoremprecencium Jacobum Voldemarj, nobilitarem nostre patrie virum vtique commendabilem, in scriptis dignemini communicare, vt gaudeat sancta Nijdrosiensis ecclesia se in regno Suecie per huiuscemodi sanctitatis transplacionem primogenitam apud nos filiam edidisse. Cum hiis venerabiles paternitates vestras ad decorem et honorem ecclesie sue sancto Deo humilime commendamus. Datum Abo anno Domini 1493, prima die mensis julij, nostro capitularj sub sigillo. Prepositus, archidyaconus, decanus, archipresbiter ceterique capitulares ecclesie Aboensis.